
A fajta és az évjárat hatása a gyümölcspálinkák alkohol kihozatalára

Dolgozatom célkitűzése, hogy a Demeter Balázs e.v. tulajdonában álló Demeter Pálinka Manufaktúránál elvégzett kutatásomban megállapíthassam, hogy a gyümölcs faja és fajtája, illetve az időjárási tényezők, azon belül a napsütéses órák száma, a csapadék mennyisége és a hőmérséklet milyen hatást gyakorol a vizsgált gyümölcsök alkohol kihozatalára.
A vizsgálat során 5 gyümölcsfajt, azon belül 9 fajtát vizsgáltam. Többek között alma esetében a Golden Delicious-t és a Gálát, meggy esetén az Újfehértói fürtöst és az Érdi bőtermőt, szilvánál a Cacanska lepotica és a Stanley fajtát, szőlőnél a Sárga muskotályt, birs esetében a Bereczki bőtermő és a Konstantinápolyi fajtát egyben vizsgáltam. A gyümölcsök beérkezését követően a tételt átvizsgáltam, érési állapotuk egységes volt, idegen anyagot nem tartalmazott. Átvizsgálást követően szakszerűen feldolgoztuk.
A gyümölcsök súlyát minden esetben lemértem, hídmérleg segítségével, hogy 100 kg gyümölcsre tudjak következtetni alkohol kihozatal tekintetében. A feldolgozást követően a cukortartalmat kézi refraktométer segítségével mértem meg, hiszen a cukortartalom ismeretében következtetni lehet az alkohol kihozatalra. A szakirodalom szerint, minél magasabb egy gyümölcs cukortartalma, annál több az alkohol kihozatala is. Az időjárás befolyással lehet a cukortartalom alakulására ezért a gyümölcstermőhelyek meteorológiai adatait begyűjtöttem, szemléltettem és összevetettem az alkohol kihozatali eredményekkel. A meteorológiai adatokon túl a fajták is hatással lehet a cukortartalom kialakulásában. A szakirodalom szerint egy korai fajta cukortartalma alacsonyabb egy kési fajtáénál. Így következtésem, hogy a fajták között is eltérést tapasztalok alkohol kihozatal tekintetében.
A cefrék erjedési idejének végét 2 egymást követő napon mért azonos BRIX% jelentette. Az erjedési idő függ az élesztőgombák jelenlététől és számától, a közeg hőmérsékletétől, a gyümölcs beltartalmát és konzisztenciájától stb. A cefrekészítés technológiája minden esetben a leírtak alapján történ, a hűthető-fűthető erjesztőtartály belső hőmérséklete 20 °C volt.
Megfigyeléseim fontosak lehetnek, hiszen a fajta és az évjárat megfigyelését követően következtethetünk, milyen gyümölcsből érdemes pálinkát főzni. 



